**Arolwg ‘Dweud Eich Dweud’ y gweithlu 2024**

**Crynodeb o ymatebion**

Dyma grynodeb o ymatebion i arolwg ‘Dweud Eich Dweud’ y gweithlu 2024, a holodd weithwyr gofal cymdeithasol am bethau fel eu hiechyd a’u llesiant, tâl ac amodau, a beth maen nhw’n ei hoffi am weithio yn y sector.

Derbynon ni **5,024** o ymatebion wedi'u cwblhau, o amrywiaeth o rolau.

Mae’r adroddiad llawn yn rhannu’r canfyddiadau yn dri grŵp o swyddi – gweithwyr gofal, gweithwyr cymdeithasol a rheolwyr.

Roedd cyfanswm yr ymatebion i’r arolwg yn cynnwys:

* **3,307** o weithwyr gofal
* **838** o weithwyr cymdeithasol
* **461** o reolwyr
* **418** o swyddi eraill.

Gallwch ddysgu rhagor am yr ymchwil a chael mynediad at yr adroddiad llawn yma: <https://gofalcymdeithasol.cymru/straeon-newyddion/canfyddiadau-arolwg-dweud-eich-dweud-y-gweithlu-2024>

# **Demograffeg**

Fe wnaethon ni ddarganfod bod:

* y rhan fwyaf o weithwyr gofal cymdeithasol rhwng **55 a 59 oed**
* **78 y cant** yn fenywaidd, and **21 y cant** yn wrywaidd
* **88 y cant** yn syth/heterorywiol, **tri y cant** yn hoyw neu’n lesbiaidd, a **tri y cant** yn ddeurywiol. Roedd hi’n well gan eraill beidio â dweud
* **75 y cant** yn Wyn, **13 y cant** yn Ddu, a **saith y cant** yn Asiaidd
* **26 y cant** yn dweud bod ganddyn nhw gyflwr hirdymor sydd wedi para 12 mis neu fwy. O’r rhai â chyflwr hirdymor, dywedodd **66 y cant** ohonyn nhw ei fod yn effeithio ar eu gweithredu o ddydd i ddydd
* **36 y cant** yn awgrymu eu bod yn ofalwr y tu allan i’r gwaith
* **chwech y cant** yn dweud eu bod yn niwrowahanol
* **39 y cant** yn dweud eu bod yn gallu siarad o leiaf ychydig o Gymraeg
* **25 y cant** yn dweud eu bod yn gallu defnyddio’r Gymraeg yn y gwaith naill ai drwy’r amser neu’r rhan fwyaf o’r amser
* **86 y cant** yn cael eu cyflogi gan sefydliad sy’n darparu gofal cymdeithasol, fel awdurdod lleol, corff trydydd sector neu gwmni preifat, a **saith y cant** yn cael eu cyflogi gan asiantaeth
* **35 y cant** yn dweud eu bod yn aelod o undeb llafur, gyda’r rhan fwyaf ohonyn nhw’n aelod o Unsain/Unison (**24 y cant**) neu’r GMB (**pump y cant**).

# **Recriwtio a chadw**

Fe wnaethon ni ddarganfod bod:

* **69 y cant** wedi dechrau gweithio ym maes gofal cymdeithasol oherwydd eu bod am gael swydd a fyddai’n gwneud gwahaniaeth i fywydau pobl. Teimlai **45 y cant** y bydden nhw’n ei fwynhau, **37 y cant** y byddai’n addas i’w sgiliau, ac aeth **25 y cant** i’w rôl o ganlyniad i brofiad personol gofalu am rywun. Gallai ymatebwyr ddewis mwy nag un rheswm
* **48 y cant** wedi dod i wybod am weithio ym maes gofal cymdeithasol trwy ffrindiau a theulu sy’n gweithio yn y sector, **31 y cant** trwy hysbysebu ar-lein, ac **11 y cant** trwy ffeiriau neu gwmnïau recriwtio
* **25 y cant** yn anelu at adael y sector. Ymhlith y bobl a awgrymodd eu bod yn bwriadu gadael y sector, yr amser cyfartalog gwelon nhw eu hunain yn aros oedd **13 mis**.

# **Arweinyddiaeth, hyfforddiant a datblygiad**

Fe wnaethon ni ddarganfod bod:

* **47 y cant** eisiau rôl arwain yn y dyfodol
* **60 y cant** o’r farn ei bod yn bosibl iddyn nhw ddod yn arweinydd
* **37 y cant** wedi ceisio camu ymlaen yn y flwyddyn ddiwethaf
* **87 y cant** wedi dweud bod ganddyn nhw ddigon o hyfforddiant i wneud eu swydd yn dda, ac **80 y cant** eu bod yn cael digon o hyfforddiant i gyflawni gofynion DPP
* **47 y cant** yn teimlo bod angen mwy o hyfforddiant i symud ymlaen yn eu gyrfa
* **65 y cant** yn teimlo nad oes ganddyn nhw unrhyw broblemau o ran cael gafael ar hyfforddiant sy’n gysylltiedig â gwaith.

# **Bwlio, gwahaniaethu ac aflonyddu**

Yma, rydyn ni’n cyflwyno canran y gweithwyr gofal cymdeithasol a ddywedodd eu bod wedi profi bwlio, aflonyddu a gwahaniaethu o wahanol ffynonellau yn y 12 mis diwethaf.

* **Gan reolwyr:** Bwlio (**wyth y cant**), gwahaniaethu (**wyth y cant**), aflonyddu (**pedwar y cant**). O’r rhai a ddywedodd eu bod wedi profi unrhyw un o’r rhain gan reolwr, roedd **46 y cant** wedi rhoi gwybod amdano, dywedodd **pump y cant** fod cydweithiwr wedi rhoi gwybod amdano, a theimlai **24 y cant** o’r rhai a ddywedodd fod y mater wedi'i godi ei fod wedi’i drin mewn ffordd foddhaol.
* **Gan gydweithwyr:** Bwlio (**wyth y cant**), gwahaniaethu (**pump y cant**) aflonyddu (**pedwar y cant**). O’r rhai a ddywedodd eu bod wedi profi unrhyw un o’r rhain gan gydweithiwr, roedd **57 y cant** wedi rhoi gwybod amdano, dywedodd **10 y cant** fod cydweithiwr wedi rhoi gwybod amdano, a theimlai **33 y cant** o’r rhai a ddywedodd fod y mater wedi'i godi ei fod wedi’i drin mewn ffordd foddhaol.
* **Gan bobl maen nhw’n eu cynorthwyo neu eu teulu:** Bwlio (**pump y cant**), gwahaniaethu (**pump y cant**)**,** aflonyddu (**saith y cant**). O’r rhai a ddywedodd eu bod wedi profi unrhyw un o’r rhain gan bobl maen nhw’n eu cynorthwyo neu eu teulu, roedd **73 y cant** wedi rhoi gwybod amdano, dywedodd **wyth y cant** fod cydweithiwr wedi rhoi gwybod amdano, a theimlai **44 y cant** o’r rhai a ddywedodd fod y mater wedi'i godi ei fod wedi’i drin mewn ffordd foddhaol.
* Fe wnaethon ni hefyd ddarganfod bod **70 y cant** yn teimlo bod eu cyflogwr wedi gweithredu’n deg mewn penderfyniadau am symud ymlaen yn eu gyrfa a dyrchafu, yn gysylltiedig â nodweddion gwarchodedig.

# **Cyflog, telerau ac amodau**

Fe wnaethon ni ddarganfod bod:

* **68 y cant** yn hapus â’u telerau ac amodau
* **11 y cant** yn cael eu cyflogi ar gontract dim oriau. O’r rhai a oedd ar gontract o’r fath, awgrymodd **65 y cant** y byddai’n well ganddyn nhw fod ar gontract oriau sefydlog neu oriau rheolaidd
* **42 y cant** yn teimlo eu bod yn ‘byw’n gyfforddus’ neu’n ‘gwneud yn iawn’ yn ariannol, **32 y cant** ‘dim ond yn llwyddo o drwch blewyn i dalu am bopeth angenrheidiol’, a **23 y cant** yn ei chael hi’n ‘eithaf’ anodd neu’n ‘anodd iawn’ ymdopi’n ariannol
* **59 y cant** naill ai’n ei chael hi’n ‘llawer’ neu ‘ychydig’ yn fwy anodd ymdopi’n ariannol o gymharu â’r llynedd, ac **11 y cant** naill ai ‘ychydig’ yn haws neu’n ‘llawer’ haws
* **46 y cant** yn anfodlon â’u tâl, gyda **35 y cant** yn fodlon.

# **Iechyd a llesiant**

Fe wnaethon ni asesu llesiant y gweithlu gan ddefnyddio [ONS4](https://www.ons.gov.uk/peoplepopulationandcommunity/wellbeing/methodologies/personalwellbeingsurveyuserguide) – pedwar mesur sy’n cael eu defnyddio gan y Swyddfa Ystadegau Gwladol sy’n defnyddio graddfa rhwng sero a 10. Cymharon ni’r ymateb cyfartalog o’r arolwg hwn gyda chyfartaledd y DU ar gyfer pob mesur. Mae pob un o’r canfyddiadau isod yn waeth na [chyfartaledd y DU](https://www.ons.gov.uk/peoplepopulationandcommunity/wellbeing/bulletins/measuringnationalwellbeing/april2022tomarch2023):

* **Boddhad â bywyd:** **6.54** (Cyfartaledd y DU: 7.45)
* **Mae bywyd yn werth chweil:** **7.11** (Cyfartaledd y DU: 7.73)
* **Hapusrwydd ddoe:** **6.58** (Cyfartaledd y DU: 7.39)
* **Gorbryder:** **4.35** (Cyfartaledd y DU: 3.23)

Gofynnon ni gwestiynau eraill am lesiant hefyd. Fe wnaethon ni ddarganfod:

* bod **77 y cant** yn teimlo bod eu morâl yn dda
* bod **57 y cant** yn teimlo eu bod yn cael trafferth peidio meddwl am y gwaith ar ôl gorffen
* bod **41 y cant** yn teimlo bod ganddyn nhw ddigon o gefnogaeth i ddelio â straen
* mai llwyth gwaith (**39 y cant**), gwaith papur neu faich gweinyddol (**33 y cant**), a phoeni am bethau’r tu allan i’r gwaith (**25 y cant**) oedd prif achosion straen
* bod **52 y cant** wedi awgrymu eu bod wedi mynd i’r gwaith o leiaf ddwywaith yn ystod y flwyddyn ddiwethaf er eu bod mor sâl y dylen nhw fod wedi aros gartref.

# **Amodau gweithio**

Fe wnaethon ni ddarganfod bod:

* **70 y cant** yn teimlo eu bod yn cael cefnogaeth gan eu rheolwr
* **79 y cant** yn teimlo eu bod yn cael cefnogaeth gan eu cydweithwyr
* **57 y cant** yn teimlo bod ganddyn nhw’r staff cywir i ddarparu gwasanaethau
* **75 y cant** yn teimlo eu bod yn gallu bodloni anghenion y bobl maen nhw’n gofalu amdanyn nhw ac yn eu cynorthwyo.

Gofynnon ni hefyd faint yr oedd pobl yn teimlo’u bod yn cael eu gwerthfawrogi gan y gwahanol grwpiau maen nhw’n rhyngweithio â nhw.

Fe wnaethon ni ddarganfod bod:

* **70 y cant** yn teimlo eu bod yn cael eu gwerthfawrogi gan eu rheolwr
* **80 y cant** yn teimlo eu bod yn cael eu gwerthfawrogi gan eu cydweithwyr
* **80 y cant** yn teimloeu bod yn cael eu gwerthfawrogi gan y bobl maen nhw’n eu cynorthwyo
* **57 y cant** yn teimloeu bod yn cael eu gwerthfawrogi gan asiantaethau partner
* **51 y cant** yn teimloeu bod yn cael eu gwerthfawrogi gan y cyhoedd.

Cafodd yr arolwg hwn ei gynnal ar ran Gofal Cymdeithasol Cymru gan ymchwilwyr yn Bath Spa University a Buckinghamshire New University, a chydweithwyr o Gymdeithas Brydeinig y Gweithwyr Cymdeithasol (BASW).